**ΜΕΤΕΓΚΑΤΑΣΤΑΣΗ ΚΑΖΙΝΟ ΠΑΡΝΗΘΑΣ**

**Η τελευταία εξέλιξη**

**Η πολιτική παρέμβασή μας**

Στις 7-2-2022 ξεκίνησε επίσημα η δεύτερη προσπάθεια της επιχείρησης του «Καζίνο Πάρνηθας» να μετεγκατασταθεί στην πόλη μας, μετά από την αποτυχία της να ξεπεράσει τους νικηφόρους αγώνες πολιτών/-τιδών και φορέων του 2020-2021 που οδήγησε στις αποφάσεις του Συμβουλίου της Επικρατείας (ΙΑΝ/21) που απαγόρευαν τη μετεγκατάσταση.

Συγκεκριμένα, στις 7-2-2022 συζητήθηκε στο ΚΕντρικό ΣΥμβούλιο ΠΟλεοδομικών Θεμάτων και Αμφισβητήσεων του Υπουργείου Περιβάλλοντος και Ενέργειας (ΚΕΣΥΠΟΘΑ) η έγκριση ή μη νέου Ρυμοτομικού Σχεδίου εφαρμογής της περιοχής Δηλαβέρη στην Αγία Φιλοθέη Αμαρουσίου, που ενσωματώνει Καζίνο - Mall στην περιοχή, το οποίο έχει υποβληθεί από τον όμιλο επιχειρηματιών που ενδιαφέρονται.

Η **Μαίρη Διακολιού**, επικεφαλής της δημοτικής παράταξης «**ΜΑΡΟΥΣΙ ΑΔΕΣΜΕΥΤΗ ΦΩΝΗ**», ήταν **η μόνη επικεφαλής από την αντιπολίτευση** του Δήμου Αμαρουσίου που παρέστη στη διαδικτυακή αυτή συνεδρίαση, και τοποθετήθηκε ενάντια στην επιχειρούμενη μετεγκατάσταση, προβάλλοντας μία σειρά από επιχειρήματα, τα οποία μετέπειτα ανέλυσε σε γραπτό υπόμνημα που κατέθεσε.

**Οι θέσεις μας στο ΚΕΣΥΠΟΘΑ**

Η τοποθέτηση της παράταξης «**ΜΑΡΟΥΣΙ ΑΔΕΣΜΕΥΤΗ ΦΩΝΗ**» κινήθηκε στους εξής άξονες:

**Α.** Καταγγελία των **φωτογραφικών νομοθετικών ρυθμίσεων** που ψήφισε η Κυβέρνηση Μητσοτάκη (σ.σ.: κάτι που είχαν κάνει για την πρώτη προσπάθεια μετεγκατάστασης και οι κυβερνήσεις ΣΥΡΙΖΑ και ΝΔ/ΠΑΣΟΚ), υπέρ των μεγαλοεπιχειρηματιών του καζίνο, με τις οποίες γίνεται προσπάθεια να παρακαμφθούν οι απαγορεύσεις του ΣτΕ (ΙΑΝ/21) και να καταργηθούν στάδια και προαπαιτούμενα της διαδικασίας.

**Β.** Αναφορά στην αντίθεση του προτεινόμενου ρυμοτομικού σχεδίου προς το **Ρυθμιστικό Σχέδιο της Αθήνας** και τις προβλέψεις του για το Μαρούσι. Ειδική αναφορά στην βίαιη ανατροπή της χωροταξικής λειτουργίας **εις βάρος** της περιοχής της Αγ. Φιλοθέης, του Αμαρουσίου γενικά και των όμορων περιοχών.

**Γ.** Αναφορά στο πρόβλημα της **επιπλέον** κυκλοφοριακής επιβάρυνσης και ρύπανσης από την ήδη ανυπόφορη και στο ότι αυτά τα ζητήματα δεν επιλύονται με τις προτάσεις των μεγαλοεπιχειρηματιών, που δεν έχουν αρμοδιότητα να υλοποιήσουν και να χρηματοδοτήσουν οι ίδιοι (άρα, πάλι θα τις πληρώσουμε εμείς), οι οποίες άλλωστε, μόνο την δική τους επένδυσή τους θα εξυπηρετούν.

**Δ.** Αναφορά στο πρόβλημα της **οικιστικής επιβάρυνσης** της πόλης.

**Ε.** Αναφορά στο πρόβλημα της **στάθμευσης** που δεν επιλύεται με την ύπαρξη πάρκινγκ στο καζίνο -Mall και που θα καταστήσει την Αγ. Φιλοθέη χώρο επιπλέον παρόδιας στάθμευσης των επισκεπτών των εγκαταστάσεων. Η περιοχή αυτή είναι ήδη επιβαρυμένη, μιας και για να βρουν θέση στάθμευσης οι κάτοικοί της πρέπει να τελειώσει το ωράριο λειτουργίας των μεγάλων ιδιωτικών ιατρικών μονάδων της περιοχής, δηλαδή πολύ αργά το βράδυ, παρά τα πολλά ιδιωτικά πάρκινγκ που λειτουργούν στην περιοχή.

**ΣΤ.** Υποστήριξη των θιγόμενων **εμπραγμάτων δικαιωμάτων** των πολιτών του Αμαρουσίου, λόγω της ανασύνταξης της υφιστάμενης πράξης εφαρμογής. Τεκμηριωμένες καταγγελτικές αναφορές επί των ισχυρισμών των μεγαλοϊδιοκτητών σχετικά με την **τράπεζα γης**, επί του προνομιακού **αυξημένου Συντελεστή Δόμησης,** και επί των δήθεν αποδιδόμενων σε δημόσια χρήση κοινόχρηστων χώρων, που στην ουσία: α) θα γίνουν οι **κήποι του καζίνο – Mall που θα τους συντηρούμε πλέον εμείς** και β) το **αντάλλαγμα γι’ αυτούς είναι ευνοϊκότεροι όροι δόμησης**, αυξάνοντας την οικιστική επιβάρυνση της περιοχής.

**Ζ.** Εκτενής επιχειρηματολογία για την **κοινωνική επιβάρυνση που επιφέρει το καζίνο** στην οικογένεια, στους νέους, στον κίνδυνο εθισμού, στις συνακόλουθες με το καζίνο εγκληματικές δράσεις από την διεθνή εμπειρία (τοκογλυφία, πορνεία, ναρκωτικά κλπ) που δεν συνάδουν με τα σχολεία, τις εκκλησίες και τα σπίτια που βρίσκονται σε απόσταση αναπνοής, και αντιρρήσεις για το απαράδεκτο κοινωνικό πρότυπο που παρουσιάζει τον τζόγο σαν μία κοινή/καθημερινή μορφή διασκέδασης.

**Η.** Τεκμηριωμένη καταγγελία για την δημιουργία ακόμη ενός εμπορικού κέντρου με άνισους όρους**\*** ανταγωνισμού (λόγω της λειτουργίας του σκέλους Mall από το συνολικό σχέδιο Καζίνο – Mall), ενάντια στους εμπόρους της πόλης μας, οι οποίοι ήδη αντιμετωπίζουν απίθανες δυσχέρειες λόγω των όμοιων άνισων όρων που δημιουργήθηκαν από παλαιότερα με το “The Mall”, το “Golden Hall”, το “Avenue”  των λοιπών εμπορικών κέντρων.

**[\*= ΠΡΟΣΟΧΗ:** Όταν η παράταξή μας μιλά για άνισους όρους, δεν εννοεί το μέγεθος των φιρμών, ώστε να μας απαντούν: «τι να κάνουμε, “ελεύθερη” οικονομία έχουμε».

Εννοούμε ότι για να κατασκευαστούν αυτά τα Mall τους παραχωρήθηκαν καταργήσεις δημόσιων δρόμων και χώρων, ειδικοί υπέρογκοι συντελεστές, χώρος για ενσωματωμένα πάρκινγκ, δημόσιοι πόροι – όπως σχεδιασμός των δημόσιων συγκοινωνιών και των οδικών αρτηριών και κατασκευών (γέφυρες, υπόγειες διαβάσεις κλπ) - ώστε να τα βολεύουν απόλυτα. Τέτοιες «εξυπηρετήσεις», όπως αυτές που έγιναν για την μεγαλο-ιδιωτική (σ.σ.: και όχι «ελεύθερη») οικονομία δεν έγιναν ποτέ για την θωράκιση και υποστήριξη των τοπικών αγορών/των μικρομεσαίων εμπόρων του Αμαρουσίου, της Κηφισιάς, του Χαλανδρίου ή της Ν. Ιωνίας κλπ**]**.

**Με την ευκαιρία…**

**κάποια επιπλέον για την γενικότερη εικόνα**

Το Καζίνο -Mall θα προσθέσει ακόμη έναν πυλώνα στον από ετών χρυσοφόρο real estate σχεδιασμό για την δημιουργία μίας «πόλης μέσα στην πόλη», σε συνδυασμό με τα προαναφερθέντα κέντρα, για τα κέρδη πολύ λίγων και πολύ συγκεκριμένων επιχειρηματικών ομίλων. Με χρόνια, κατάφορη επιβάρυνση της ζωής των κατοίκων του Αμαρουσίου και των βορείων προαστίων, όσες/-οι επισκέπτονται από όλο το Λεκανοπέδιο και την επαρχία αυτό το σύστημα Mall, δεν  χρειάζεται να πάνε αλλού μέσα στο Μαρούσι και στις γύρω πόλεις. Κανείς και καμία, εκτός από τους μεγαλοεπιχειρηματίες δεν κερδίζει κάτι από την συγκέντρωση τόσου κόσμου, και κάθε τέτοια ελπίδα είναι μάταιη.  
  
Από την άλλη, δεν πρέπει να μας διαφεύγει ποτέ ότι τέτοιου είδους «επενδύσεις» («πράσινες», επιδοτούμενες και δανειοδοτούμενες, με υπερκέρδη **και μόνο από την κατασκευή ή την ανακοίνωση κατασκευής μέσω μετοχών**), όχι μόνο προωθούν συγκεκριμένο, αντιλαϊκό, αντεργατικό, αντίθετο στις ανθρωποκεντρικές τοπικές αγορές, εντέλει αντικοινωνικό μοντέλο παρασιτικής/αρπακτικής οικονομίας, αλλά αντιστρατεύονται το δικαίωμα θετικής/δημιουργικής ανάπτυξης του συνόλου. Μηδέ εξαιρουμένων εκείνων των συμπολιτών/-τιδών μας που είναι από καιρό όμηροι σε τέτοιους τομείς ή που θα απασχοληθούν σε θέσεις «γαλέρας» χωρίς προοπτική, αν ευοδωθεί η εγκατάσταση Καζίνο - Mall. Είμαστε υπέρ του να αποκατασταθούν σε μόνιμες θέσεις εργασίας στον χώρο που βρίσκονται ήδη, με μετασχηματισμό αυτού του χώρου σε μία πρότυπη μονάδα εναλλακτικού τουρισμού διεθνούς βεληνεκούς και σε τοπικό θεσμό οργανωμένης και επιστημονικής προστασίας του δάσους της Πάρνηθας και της ζωής του, με άμεσες ενέργειες και χρηματοδότηση του δημόσιου ιδιοκτήτη.

Μεγαλο-επιχειρηματίες σε συνεργασία με κυβερνήσεις, δηλαδή ηγεσίες κομμάτων που δεν τηρούν τα όσα υπόσχονται στις ψηφοφόρους τους σε εκλογές, στέκονται εμπόδιο στην υγιή ανάπτυξη και αξιοποίηση για όλες και όλους.

**Μεγάλες ευθύνες**

**της δημοτικής αρχής Αμπατζόγλου**

Στην ανωτέρω συνεδρίαση του ΚΕΣΥΠΟΘΑ θεωρήθηκαν δεδομένες και υπέρ των σχεδίων του Ομίλου οι αποφάσεις της προηγούμενης συνεδρίασης του Συμβουλίου Μητροπολιτικού Σχεδιασμού, στο οποίο ο δήμαρχος Αμαρουσίου**, κ. Αμπατζόγλου,**ενώ είναι τακτικό μέλος**, αποφάσισε να μη συμμετέχει,**επικαλούμενος ανύπαρκτα ασυμβίβαστα.

Ως παράταξη, εκφράζουμε τη λύπη και την αγανάκτησή μας για το γεγονός του ότι ο δήμαρχος Αμαρουσίου ακόμη και που παρέστη στην συνεδρίαση του ΚΕΣΥΠΟΘΑ **δεν** πρόβαλε κανένα πολεοδομικής και κοινωνικο-οικονομικής φύσεως επιχείρημα με σκοπό την ανατροπή της έγκρισης του ρυμοτομικού σχεδίου. **Διατυπώνοντας επίσημα ο ίδιος πρόταση για δήθεν «αντισταθμιστικά οφέλη»**άνοιξε την κεντρική πύλη της άμυνας της πόλης μας έναντι της επιχειρούμενης μετεγκατάστασης, υπονομεύοντας τους αγώνες των Μαρουσιωτών/ -τισσών και φορέων. Σε αυτό ταυτίστηκε πλήρως με την από καιρού απαράδεκτη στάση του κ. **Καραμέρου**(επικεφαλής του συνδυασμού μειοψηφίας**«Ενωμένο Μαρούσι»**), ο οποίος δεν παρέστη καν στη συνεδρίαση του ΚΕΣΥΠΟΘΑ!!!

Ο κ. **Αμπατζόγλου,** που πρώτη του ενέργεια στην υπόθεση Καζίνο-Mall ήταν να κλείσει ραντεβού για συνομιλίες [;!] με τους εκπροσώπους των μεγαλοεπιχειρηματιών και ο κ. **Καραμέρος** που συνδέεται με εταιρεία που συμμετέχει στον όμιλο των κατασκευαστών,  φαίνεται δεν μπορούν παρά να συμφωνούν στο να έρθει το Καζίνο Mall στην πόλη μας.

Μέλη των συνδυασμών τους που συμμετέχουν στην **Επιτροπή Αγώνα** ενάντια στο Καζίνο – Mall πρέπει να αποφασίσουν αν είναι με την στάση/δράση των επικεφαλής τους και μας  «ρίχνουν στάχτη στα μάτια» ή αν τους καταγγέλλουν. Δεν μπορούν να πατούν και στις δύο βάρκες, επιδιώκοντας να αντλήσουν πολιτικά οφέλη και από τις δύο πλευρές της ιστορίας αυτής.

Όμως, οι Μαρουσιώτες/ -τισσες ξέρουμε καλά ότι δεν μπορεί κανείς να είναι και με τον χωροφύλακα και με τον αστυφύλακα, δηλαδή και  με τους μεγαλοεπιχειρηματίες και με τις/τους πολίτιδες/-ες!

**Καλούμε τον κ. Αμπατζόγλου να τιμήσει τη βούληση των κατοίκων, όπως εκπροσωπούνται στο Δημοτικό Συμβούλιο και να διεκδικήσει με σοβαρότητα και κάθε μέσο την αποτροπή της εγκατάστασης καζίνο στην πόλη μας.  
Να δώσει στη δημοσιότητα την κατά λέξη τοποθέτηση – φανταζόμαστε - με τα ακλόνητα αντιπαραθετικά, αντεπιχειρήματα προς την εγκατάσταση Καζίνο – Mall του Αντιδημάρχου επί των πολεοδομικών, κ. Ρώτα και των υπηρεσιακών παραγόντων επί του Ρυμοτομικού, καθώς επίσης να δώσει στη δημοσιότητα και την υφιστάμενη πράξη εφαρμογής της περιοχής.**

**Μαίρη Διακολιού**

Επικεφαλής δημοτικής παράταξης «**ΜΑΡΟΥΣΙ ΑΔΕΣΜΕΥΤΗ ΦΩΝΗ**»

Δημοτική Σύμβουλος

**Υ.Γ.:** Ξεκαθαρίζουμε ότι η παράταξή μας **θα συνεχίζει με συνέπεια** να πολιτεύεται ενάντια στην εγκατάσταση Καζίνο – Mall και σε κάθε τι παρόμοιο, σε όλα τα πεδία αυτού του αγώνα:

**ΚΑΙ** στις συνεδριάσεις αρμόδιων συμβουλίων (Δήμου, Περιφέρειας, ΚΕΣΥΠΟΘΑ, κλπ), **ΚΑΙ** στα δικαστήρια, **ΚΑΙ**στον δρόμο. Θα το κάνουμε με τις δικές μας αυτόφωτες ενέργειες, σε κριτικό διάλογο με άλλες τοπικές πολιτικές δυνάμεις που συμμετέχουν από την ίδια πλευρά, **και κυρίως**, σε συνεπή συνεργασία/μέτωπο με τις γειτόνισσες και τους γείτονες μας και τους φορείς τους (βλέπε: Επιτροπή Αγώνα), ανεξαρτήτως τι ψηφίζουν στις τοπικές ή τις βουλευτικές εκλογές.

**Εμείς «καθοδηγητές-κομήτες», δήθεν αμόλυντοι, «Λακεδαιμόνιοι» κατά Καβάφη, πόσο μάλλον και υπονομευτές (με δήθεν ανακοινώσεις και δήθεν αντι-συνελεύσεις) στους κοινωνικούς και πολιτικούς αγώνες που μάλιστα έχουν προ πολλού ξεκινήσει από τις συνοικίες δημοκρατικά, δεν γινόμαστε.**